text: Яшчэ той жа М.Прысада прыводзіў прыклад Аўстрыі, дзе згодна выбарчага заканадаўства, кожны грамадзянін абавязаны прыняць удзел у выбарах і яму ставяць пячатку ў пашпарт. Дарэчы, такі самы закон існуе і ў Бельгіі. Але гэтыя аргументы гучаць зусім непераканаўча, таму што там перад законам усе роўныя, маюць сапраўдны доступ да СМІ, а не так, як у нас па пяць хвілінаў эфірнага часу, парламент мае сапраўдныя паўнамоцтвы, там не знікаюць бясследна прадстаўнікі апазіцыі. Зрэшты, там няма датэрміновага галасавання, як у нас, на якое ганялі людзей з прадпрыемстваў, інтэрнатаў, воінскіх частак. Дарэчы, на адным з участкаў па вуліцы Лідскай у Гродне, дзе размешчаны толькі працоўныя інтэрнаты і воінская частка, датэрмінова прагаласавала 53% выбаршчыкаў. Ці гэта не факт? У дзень галасаваня мне яшчэ ўдалося спаткацца на выбарчым участку і паразмаўляць з салдатамі, якіх прывялі туды строям. Яны распавядалі, што начальства загадвала абавязкова прыйсці на выбарчы участак, праўда, канкрэтнага загаду за каго галасаваць не давалі.
  Што датыць замежных наглядальнікаў, яны таксама былі ў нашай вобласці - з Польшчы і з Расейскай думы. М.Прысада запэўніў, што наглядальнікі не зрабілі ніякіх заўвагаў, наадварот ім вельмі спадабалася арганізацыя выбараў у Беларусі. Праўда, пазней прадстаўнікі гродзенскага БХК, якія сустракаліся з польскімі назіральнікамі, што прыязджалі з Беласточчыны, патлумачылі, што ніводзін з іх не арыентаваўся ў выбарчым заканадаўстве РБ. Дакладна не ўдалося ўстанавіць хто іх накіроўваў назіраць за выбарамі ў Беларусь. А польскія ўлады зрабілі спецыяльную заяву, што нікога з наглядальнікаў на беларускія выбары не накіроўвалі. У панядзелак БТ паказвала прэс-канферэнцыю з замежнымі наглядальнікамі, якія таксама станоўча выказаваліся аб выбарчым працэсе ў нашай краіне. Зрэшты, ім цяжка запярэчыць, паколькі ў нядзелю і сапраўды выбары праходзілі ў асноўным спакойна. Але, відавочным было і іншае: ніхто з іх не арыентаваўся ў палітычнай сітуацыі ў нашай краіне, у якой адбываліся гэтыя выбары.